Kostekort moet wekroep wees
• Nuus • Kostekort moet wekroep wees
Die skrikwekkende tekort aan kos in verskeie Afrikalande moet vir die Suid-Afrikaanse Regering 'n wekroep wees om meer aandag en geld aan landbounavorsing te bestee.
Dr. Jan Dreyer, direkteur van die LNR-Instituut vir Graangewasse (LNR-IGG) op Potchefstroom, het by die oorhandiging van die instituut se jongste jaarverslag en Mielie-inligtinggids (MIG 2002) aan ampsdraers van Graan Suid-Afrika tydens die Nampo-oesdag op Bothaville gesê sy boodskap aan alle Suid-Afrikaners is: "Word wakker! Wanneer stapelvoedsel opraak, raak dit die hele ekonomie. As navorsing na stapelvoedsel agterweë bly, kan dit rampspoedige gevolge vir almal hê; veral die armstes onder die armes."
Genoeg geld is nodig om die Landbounavorsingsraad (LNR) in staat te stel om te sorg dat die bestendige produksie van stapelvoedsel voortgaan deur volgehoue navorsing te doen. Slegs dan sal die bevolking deurgaans genoeg kos hê, wat hulle teen bekostigbare pryse kan koop. Hy is egter bekommerd dat dit in die toekoms nie meer moontlik sal wees nie, omdat mededingendheid 'n probleem gaan wees.
Die afgelope jare het Suid-Afrika gereeld 'n oorskot aan hierdie graan, maar die land kry soms droogtes en ongunstige toestande kan later verwag word. Dan sal tekorte ontstaan en Suid-Afrika sal kos teen groot koste en moeite moet invoer en versprei.
Min Suid-Afrikaners kwalifiseer hulle deesdae in 'n landbourigting, omdat dit nie glansryk is nie. Dit is ook harde, moeilike werk - "nie 'n werk vir 'sissies' nie". Intussen ly miljoene mense in Afrika honger, want die vasteland produseer te min kos. Die probleem sal toeneem as te min jongmense landbou studeer.
Dr. John Purchase, senior adjunk-direkteur, het gesê hy is tegelykertyd trots, erkentlik en teleurgesteld. Trots op die kerngroep navorsers wat internasionaal erkenning geniet en omdat die navorsing wat in die gids vervat is, vraaggedrewe is en net aan werklike knelpunte aandag gee. Erkentlik teenoor die primêre finansiers, naamlik die kommoditeitstrusts. Teleurgesteld omdat staatsfinansiering die afgelope vyf jaar voortdurend besnoei is. Dit het die instituut se wetenskaplike vermoë erg benadeel. Verdere gebrekkige finansiering vanaf owerheidsweë sal 'n beduidende uitwerking op die plaaslike graanbedrywe se vermoë hê om internasionaal mee te ding. Dit sal uiteindelik tot omvattende voedselprysskokke lei.
Mnr. Bully Botma, voorsitter van Graan SA, het gesê die Mielieinligtinggids is vir boere goud werd, want dit stel hulle in staat om wetenskaplik te boer. Elke mielieboer behoort dit soos 'n werkdokument te gebruik.27 Mei 2002